'क्लोजर' पत्रिका ने समाचार एजेंसी एएफपी को बताया कि गाए ने निजता उल्लंघन के मामले में उसके ख़िलाफ़ कार्रवाई शुरू की है.हालांकि पत्रिका को पहले धमकी देने वाले ओलांद ने क़ानूनी कार्रवाई नहीं करने का फ़ैसला किया है.राष्ट्रपति की तस्वीरें पत्रिका में छपने के बाद ओलांदकी मौजूदा पार्टनर वालेरी त्रिएरवील को अस्पताल ले जाना पड़ा था.41 वर्षीय गाए 'क्लोजर' के ख़िलाफ़ मुआवज़े के रूप में 50 हजार यूरो और क़ानूनी ख़र्च के तौर पर 4000 यूरो का मुक़दमा करने जा रही हैं.अगर वह जीतती हैं तो 'क्लोजर' पत्रिका को पहले पेज़ पर क़ानूनी फ़ैसले को प्रकाशित करना होगा.59 वर्षीय ओलांद ने मंगलवार को रिपोर्टरों से कहा कि वह निजी ज़िंदगी में मुश्किल समय का अनुभव कर रहे हैं लेकिन उन्होंने 'क्लोजर' में छपी रिपोर्ट पर कोई जवाब देने पर मना करते हुए कहा, ''निजी मामलों पर निजी तौर पर ही निपटा जाना चाहिए.'' उन्होंने ये भी स्पष्ट नहीं किया कि फरवरी के अमरीकी दौरे से पहले 48 वर्षीय त्रिएरवील क्या अब भी पहली महिला हैं या नहीं.'क्लोजर' पत्रिका ने कथित प्रेम प्रसंग पर सात पन्नों की रिपोर्ट प्रकाशित की है, जिससे ओलांद ने इनकार नहीं किया है.इसमें फ़ोटो के माध्यम से दिखाया गया है कि एक व्यक्ति जूली गाए से मिलने आया है जिसे राष्ट्रपति ओलांद बताया गया. जिस व्यक्ति को राष्ट्रपति बताया गया. उसने हेलमेट पहना हुआ था और वो एक स्कूटर से एलीसी पैलेस के क़रीब स्थित उस अपार्टमेंट के पास आया, जहां गाए रहती हैं. एक अलग तस्वीर में गाए को इमारत में दिखाया गया.इस कथित प्रेस प्रसंगपर फ्रांस में आम जनता की ज़्यादा प्रतिक्रिया देखने को नहीं मिली. वर्ष 2012 के चुनावों में ओलांद के हाथों पराजित हो चुके पूर्व राष्ट्रपति निकोलस सरकोजी ने इस मामले पर ज़रूर तल्ख टिप्पणी की है.साप्ताहिक अखबार 'ले कानार्ड एचाइन' ने सरकोजी को दोस्तों के बीच ये कहते हुए उद्धृत किया, ''अगर आप फ्रांस गणराज्य के राष्ट्रपति हैं तो आपको इस हालत में यूं भद्दा दिखने से सतर्क रहना चाहिए और अपनी प्रेमिका के घर मोटोबाइक हेलमेट में जाते ओलांद की ये तस्वीरें उन्हें भद्दा ही बना रही हैं.''तमाम लोग मान रहे हैं कि सरकोजी वर्ष 2017 में होने वाले चुनावों में फिर ओलांदके ख़िलाफ़ उम्मीदवार होंगे.(बीबीसी हिन्दी के 



एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)